Συνεχίζονται οι έρευνες της ΕΛ.ΑΣ. για τον εντοπισμό των δραστών

Συνεχίζονται οι έρευνες των αστυνομικών αρχών του Ρεθύμνου για τον εντοπισμό και τη σύλληψη των ατόμων, που εμπλέκονται με την υπόθεση του ξυλοδαρμού του 30χρονου, που σημειώθηκε το προηγούμενο διάστημα στο Ρέθυμνο, προκαλώντας αίσθηση στο πανελλήνιο.

Όπως έχει γίνει γνωστό μέχρι τώρα, για την υπόθεση συνελήφθησαν τις προηγούμενες ημέρες δύο Ρεθυμνιώτες, οι οποίοι οδηγήθηκαν ενώπιον των εισαγγελικών αρχών, αλλά στη συνέχεια αφέθηκαν ελεύθεροι.

Σύμφωνα όμως με τα μέχρι τώρα στοιχεία που έχουν στη διάθεση τους οι αρχές, φαίνεται ότι στην υπόθεση ναι μεν εμπλέκονται τρεις άνδρες, όπως είχε διαπιστωθεί από την αρχή, όχι όμως ντόπιοι, αλλά αλλοδαποί.

Η αστυνομία ερευνά πλέον το ενδεχόμενο δράστες του ξυλοδαρμού να είναι τρεις άνδρες από τη Γαλλία, οι οποίοι μάλιστα βρίσκονται πλέον στη χώρα τους.

Όπως διαπιστώθηκε οι αλλοδαποί είχαν έρθει στο νησί μας στις 9 Οκτωβρίου και αναχώρησαν στις 16 του ίδιου μήνα.

Τώρα έχουν ξεκινήσει όλες οι προβλεπόμενες ενέργειες, προκειμένου να ενημερωθούν οι αστυνομικές αρχές εκεί και η υπόθεση να διαλευκανθεί πλήρως.

Ωστόσο συγκλονίζει η μαρτυρία του 30χρονου σε συνέντευξη που έδωσε για τον τρόμο που έζησε στα χέρια των δραστών.